KOMISIJAS ĪSTENOŠANAS LĒMUMS (ES) 2021/1839

(2021. gada 15. oktobris),

ar ko pagarina termiņu, līdz kuram kreozots apstiprināts lietošanai 8. produkta veida biocīdos

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 14. panta 5. punktu,

apspriedusies ar Biocīdu pastāvīgo komiteju,

tā kā:

(1) Aktīvā viela kreozots ir iekļauta Eiropas Parlamenta un Padomes Direktīvas 98/8/EK (2) I pielikumā lietošanai 8. produkta veida biocīdos, un tāpēc uz Regulas (ES) Nr. 528/2012 86. panta pamata uzskatāms, ka tā ar minētās direktīvas I pielikumā noteiktajām specifikācijām un nosacījumiem ir saskaņā ar minēto regulu apstiprināta.

(2) 2016. gada 27. oktobrī saskaņā ar Regulas (ES) Nr. 528/2012 13. panta 1. punktu tika iesniegts pieteikums uz kreozota apstiprinājuma atjaunošanu attiecībā uz lietošanu 8. produkta veida biocīdos.

(3) 2019. gada 16. septembrī Apvienotās Karalistes bijusī kompetentā iestāde, kas veic novērtēšanu, iesniedza Eiropas Ķimikāliju aģentūrai (“Aģentūra”) ieteikumu par atjaunošanu. 2020. gada 30. janvārī kompetentās iestādes, kas veic novērtēšanu, pienākumus attiecībā uz pieteikumu pārņēma Polijas kompetentā iestāde.

(4) Ņemot vērā, ka 2020. gada jūlijā Aģentūras atzinums par aktīvās vielas apstiprinājuma atjaunošanu vēl nebija pieejams, kreozota apstiprinājuma termiņš ar Komisijas Īstenošanas lēmumu (ES) 2020/1038 (3) ir atlikts līdz 2021. gada 31. oktobrim, lai pietiktu laika pieteikuma izskatīšanas pabeigšanai.

(5) Saskaņā ar Regulas (ES) Nr. 528/2012 14. panta 3. punktu Aģentūra atzinumu (4) pieņēma 2020. gada 4. decembrī, ņemot vērā iestādes, kas veic novērtēšanu, secinājumus.

(6) Kreozots saskaņā ar Eiropas Parlamenta un Padomes Regulu (EK) Nr. 1272/2008 (5) ir klasificēts par 1.B kategorijas kancerogēnu un saskaņā ar Eiropas Parlamenta un Padomes Regulas (EK) Nr. 1907/2006 (6) XIII pielikumu atbilst noturīgas, bioakumulatīvas un toksiskas vielas un ļoti noturīgas un ļoti bioakumulatīvas vielas kritērijiem, tāpēc tas atbilst Regulas (ES) Nr. 528/2012 5. panta 1. punkta a) un e) apakšpunktā norādītajiem izslēgšanas kritērijiem. Pārbaude, kurā jāizlemj, vai vismaz viens no Regulas (ES) Nr. 528/2012 5. panta 2. punkta pirmās daļas nosacījumiem ir izpildīts un vai kreozota apstiprinājumu tātad var atjaunot, jau ir sākusies, tomēr pirms pašreizējā apstiprinājuma termiņa beigām to pabeigt nebūs iespējams.

(7) Turklāt kreozotam, tā savienojumiem un ar tiem apstrādātai koksnei piemēro Regulas (EK) Nr. 1907/2006 XVII pielikumā noteiktos ierobežojumus. No Komisijas Īstenošanas lēmuma (ES) 2019/961 (7) izriet, ka Francijai saskaņā ar Regulas (EK) Nr. 1907/2006 XV pielikumu jāiesniedz Aģentūrai dokumentācija, tādējādi saskaņā ar minētās regulas 69.–73. pantu sākot Savienības ierobežojumu procedūru. Vēl jāizdara pārbaudes, kas nodrošinātu, ka novērtējums par aktīvās vielas kreozota apstiprinājuma atjaunošanu uz Regulas (ES) Nr. 528/2012 pamata un Savienības ierobežojumu procedūra uz Regulas (EK) Nr. 1907/2006 pamata ir savstarpēji nepretrunīgi, un lai nodrošinātu rezultatīvu kreozota un ar to apstrādātas koksnes kontroli.

(8) Tātad no pieteikuma iesniedzēja neatkarīgu iemeslu dēļ kreozota apstiprinājuma termiņš lietošanai 8. produkta veida biocīdos var beigties, pirms tiek pieņemts lēmums par tā atjaunošanu. Tāpēc kreozota apstiprinājuma termiņu ir lietderīgi atkārtoti pagarināt uz laiku, kas ir pietiekams pieteikuma izskatīšanai.

(9) Ņemot vērā laiku, kas nepieciešams, lai izlemtu, vai ir izpildīts vismaz viens no Regulas (ES) Nr. 528/2012 5. panta 2. punkta pirmās daļas nosacījumiem un tātad kreozota apstiprinājumu var atjaunot, kreozota apstiprinājuma termiņu ir lietderīgi pagarināt līdz 2022. gada 31. oktobrim.

(10) Izņemot apstiprinājuma termiņu, kreozots joprojām ir apstiprināts ar Direktīvas 98/8/EK I pielikumā noteiktajām specifikācijām un nosacījumiem,

IR PIEŅĒMUSI ŠO LĒMUMU.

1. pants Termiņu, līdz kuram kreozots ir apstiprināts lietošanai 8. produkta veida biocīdos, pagarina līdz 2022. gada 31. oktobrim.

2. pants Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.

Briselē, 2021. gada 15. oktobrī Komisijas vārdā – priekšsēdētāja Ursula VON DER LEYEN

(1) OV L 167, 27.6.2012., 1. lpp.

(2) Eiropas Parlamenta un Padomes Direktīva 98/8/EK (1998. gada 16. februāris) par biocīdo produktu laišanu tirgū (OV L 123, 24.4.1998., 1. lpp.).

(3) Komisijas Īstenošanas lēmums (ES) 2020/1038 (2020. gada 15. jūlijs), ar ko pagarina termiņu, līdz kuram kreozots apstiprināts lietošanai 8. produkta veida biocīdos (OV L 227, 16.7.2020., 74. lpp.).

(4) Biocidal Products Committee (BPC) opinion on the application for renewal of the approval of the active substance: creosote, Product type: 8, ECHA/BPC/274/2020, pieņemts 2020. gada 4. decembrī.

(5) Eiropas Parlamenta un Padomes Regula (EK) Nr. 1272/2008 (2008. gada 16. decembris) par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

(6) Eiropas Parlamenta un Padomes Regula (EK) Nr. 1907/2006 (2006. gada 18. decembris), kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH), un ar kuru izveido Eiropas Ķimikāliju aģentūru, groza Direktīvu 1999/45/EK un atceļ Padomes Regulu (EEK) Nr. 793/93 un Komisijas Regulu (EK) Nr. 1488/94, kā arī Padomes Direktīvu 76/769/EEK un Komisijas Direktīvu 91/155/EEK, Direktīvu 93/67/EEK, Direktīvu 93/105/EK un Direktīvu 2000/21/EK (OV L 396, 30.12.2006., 1. lpp.).

(7) Komisijas Īstenošanas lēmums (ES) 2019/961 (2019. gada 7. jūnijs), ar ko, lai ierobežotu tādas noteiktas koksnes izmantošanu un laišanu tirgū, kura apstrādāta ar kreozotu un citām kreozotam radniecīgām vielām, atļauj pagaidu pasākumu, kuru Francijas Republika veikusi saskaņā ar 129. pantu Eiropas Parlamenta un Padomes Regulā (EK) Nr. 1907/2006, kas attiecas uz ķimikāliju reģistrēšanu, vērtēšanu, licencēšanu un ierobežošanu (REACH) (OV L 154, 12.6.2019., 44. lpp.).